Offentliggørelse af en ansøgning om registrering i henhold til artikel 6, stk. 2, i forordning (EØF) nr. 2081/92 om beskyttelse af geografiske betegnelser og oprindelsesbetegnelser

(2002/C 21/09)

Med denne offentliggørelse åbnes der mulighed for at fremsætte indsigelser, jf. artikel 7 i nævnte forordning. Enhver indsigelse mod denne ansøgning skal fremsættes via myndighederne i en medlemsstat senest seks måneder efter denne offentliggørelse. Offentliggørelsen er begrundet i de forhold, som er beskrevet nedenfor, navnlig under 4.6, der giver grundlag for at betragte ansøgningen som berettiget efter forordning (EØF) nr. 2081/92.

RÅDETS FORORDNING (EØF) Nr. 2081/92

REGISTRERINGSANSØGNING: ARTIKEL 5

BOB ( ) BGB (x)

Nationalt sagsnummer: 83/98

1. Medlemsstatens ansvarlige myndighed Navn: Direcção-Geral do Desenvolvimento Rural

Adresse: Av. Defensores de Chaves, n.o 6, P-1049 - 063 Lisboa

Tlf.: (351) 21 318 43 00

Fax: (351) 21 352 13 46

2. Ansøgende sammenslutning 2.1. Navn: Agrupamento de produtores de carne bovino cruzado dos Lameiros do Barroso

2.2. Adresse: Rua General Humberto Delgado, P-5470 Montalegre

2.3. Sammensætning: producenter/forarbejdere (x) andet ( )

3. Produktets art: Fersk kød og slagteaffald. Kategori 1.1

4. Varespecifikation (sammenfatning af betingelserne i artikel 4, stk. 2)

4.1. Navn: Carne de Bovino Cruzado dos Lameiros do Barroso

4.2. Beskrivelse: Kød fra slagtekroppe af kvæg opdrættet i et traditionelt ekstensivt system i Barroso-moseområderne - os lameiros do Barroso. Afhængigt af køn og alder ved slagtningen inddeles Carne de Bovino Cruzado dos Lameiros do Barroso i tre kategorier: kød af kalve (han- og hundyr slagtet i en alder af indtil 8 måneder), kød af ungdyr (han- og hundyr slagtet i en alder af mellem 9 måneder og 2 år) og kød af køer (dyr i en alder af over 2 år eller hundyr, der allerede har kælvet). Kødet fra slagtekroppe af kalve (med en vægt på under 180 kg) er rosafarvet eller lyserødt, med hvidt eller hvidligt fedt; det er meget saftigt og særdeles mørt og har en typisk smag, der skyldes produktionsmetoden og fodertypen. Efter produktionsmetoden kan kalveslagtekroppene klassificeres i kategorierne R, O eller P i EUROP-handelsklasseskemaet for slagtekroppe af kvæg (forordning (EØF) nr. 1026/91), med O som den hyppigste klassifikationer. Efter fedningsgraden kan slagtekroppene ofte klassificeres i samme skemas klasse 2. Kødet fra slagtekroppe af ungdyr (med en vægt på over 180 kg) er lyserødt eller rødt, med hvidt eller hvidligt fedt; det er meget saftigt og mørt og har en typisk smag, der skyldes produktionsmetoden og fodertypen. Efter produktionsmetoden kan slagtekroppene klassificeres i kategorierne R, O eller P i EUROP-handelsklasseskemaet for slagtekroppe af kvæg, med R og O som de hyppigste klassifikationer. Efter fedningsgraden klassificeres slagtekroppene hyppigst i samme skemas klasse 2 eller 3. Kødet fra slagtekroppe af køer (med en vægt på over 180 kg) er mørkerødt, med hvidligt fedt, saftigt, mørt og meget velsmagende. Efter produktionsmetoden kan slagtekroppene klassificeres i kategorierne R, O eller P i EUROP-handelsklasseskemaet for kvæg, med O som den hyppigste klassifikation. Efter fedningsgraden klassificeres slagtekroppene hyppigst i samme skemas klasse 2 eller 3.

4.3. Geografisk område: Det geografiske produktionsområde, i hvilket det kvæg, som Carne de Bovino Cruzado dos lameiros do Barroso kommer fra, fødes, opdrættes og slagtes, er begrænset til kommunerne Montalegre, Boticas og Chaves.

4.4. Bevis for oprindelse: Den geografiske betegnelse må kun anvendes for slagtekroppe af dyr, som er født og opdrættet på landbrugsbedrifter, der er beliggende i det geografiske produktionsområde, og som har behørigt ajourførte registrerings- og identificeringssystemer for avlsdyrene og de pågældende kalve, herunder registrering af udviklingen i avlsbesætningen, og som overholder alle regler vedrørende dyrenes fodring og sundhed og deltager i kontrol- og certificeringsordningen beskrevet i dokumentet "Regras de Controlo e Certificação da carne de Bovino Cruzado dos Lameiros do Barroso".

4.5. Fremstillingsmetode: Slagtekroppene produceres ved slagtning og opskæring af krydsningskvæg, der er født og opdrættet på traditionel vis og slagtet i det afgrænsede geografiske område. For at forbedre produktionsforholdene og bevare de traditionelle kvægopdrætssystemer skal avlen indtil maj 2004 foregå således, at en af forældrene nødvendigvis skal være et dyr opført i stambogen for en lokal race (Mirandesa, Barrosã eller Maronesa). Dyrene slagtes på slagterier, der er med i det nationale slagterinet, og som har et godkendelsesnummer i overensstemmelse med den gældende lovgivning, er beliggende inden for det geografiske produktionsområde og har speciel tilladelse fra den forvaltende producentsammenslutning. Der er pligt til at bedøve dyrene inden slagtningen. Dyrene slagtes i hold, der er dannet af dyr fra forskellige bedrifter før ankomsten til slagteriet. Afblødning og udtagning af organer sker umiddelbart efter bedøvelsen. Slagtningen overværes altid af en tekniker fra certificeringsorganet eller en behørigt bemyndiget repræsentant for dette, der er ansvarlig for identificeringen af slagtekroppene. Efter slagtningen undersøges kroppene eller udskæringerne og nedkøles så straks, indtil temperaturen i de inderste muskellag kommer ned på 7° C (± 1° C) i en periode på 24 timer. Slagtekroppene opbevares indtil afsendelsen nedkølede under forhold med en temperatur på 2-4° C og en relativ fugtighed på 85-90 %. Modningen i kølerum varer 7 dage, men det er tilladt at tage slagtekroppene ud til salg fra tredjedagen efter slagtningen. Den gennemsnitlige pH i de første 24 timer efter slagtningen skal være under 6, og nedfrysning er forbudt inden salg til den endelige forbruger.

4.6. Tilknytning: Produktionen af krydsningskvæg fra Barroso-moseområderne foregår inden for et ekstensivt driftssystem baseret på det traditionelle system med græsning. Græsningsarealerne i mose- og kratskovsområderne har en særegen flora, som skyldes højden og jordbunds- og klimaforholdene i disse områder, der præges af lave temperaturer. De permanente græsgange - lameiros - er grundlaget for kvægproduktionen, men kratskovene, der overvejende findes på kollektive arealer, har også stor fodermæssig betydning for dyrene. I nogle landsbyer er det almindeligt, at alle dyr sættes på græs i de fjerneste bjergområder i sommermånederne. Allerede fra 1813 findes der forskellige optegnelser og beskrivelser, der berømmer kvæget opdrættet i lameirosområderne. Kvægopdræt har faktisk i århundreder været en vigtig levevej for befolkningen i bjergegnene og også haft sociokulturel betydning, hvilket klart fremgår af traditioner, der går tilbage til før romertiden og er baseret på kollektiv drift.

4.7. Kontrolinstans Navn: Tradição e Qualidade - Associação Interprofissional para produtos agro-alimentares de Trás-os-Montes

Adresse: Avenida 25 de Abril 273 S/L, P-5370 Mirandela.

4.8. Mærkning: Obligatoriske angivelser: Carne de Bovino Cruzado dos Lameiros do Barroso - beskyttet geografisk betegnelse samt behørigt nummereret garantimærke, hvoraf produktets og certificeringsorganets navn fremgår. Modellerne til mærkningen fremgår af specifikationen.

4.9. Krav i nationale bestemmelser: Despacho nr. 8407/98, offentliggjort i Diário da Republica nr. 252, II serie, af 30. oktober 1997, der fastlægger de vigtigste produktionsregler og karakteristika for "Carne de Bovino Cruzado dos Lameiros do Barroso" og det geografiske produktionsområde.

EF-nr.: G/PT/00144/2000.07.26.

Dato for modtagelsen af den fuldstændige ansøgning: 23.7.2001.